CELEX: C2005/019/31
Language: el
Date: 2005-01-22 00:00:00
Title: Υπόθεση C-501/04: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 6 Δεκεμβρίου 2004

22.1.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/16
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 6 Δεκεμβρίου 2004
   (Υπόθεση C-501/04)
   (2005/C 19/31)
   Γλώσσα διαδικασίας: η ισπανική
   H Επιτροπή των Ευρωπαϊκών Κοινοτήτων, εκπροσωπούμενη από τους Enrico Traversa, νομικό σύμβουλο, και Ramón Vidal Puig, μέλος της νομικής της υπηρεσίας, με τόπο επιδόσεων στο Λουξεμβούργο, άσκησε στις 6 Δεκεμβρίου 2004 προσφυγή κατά του Βασιλείου της Ισπανίας.
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο της Ισπανίας, επιτρέποντας στους ασφαλιζομένους να λύουν τις ασφαλιστικές συμβάσεις σε περίπτωση μεταβιβάσεως του χαρτοφυλακίου όταν ο εκχωρών ή/και ο εκδοχέας είναι ασφαλιστική εταιρία που δεν έχει την έδρα της στην Ισπανία και τελεί υπό καθεστώς εγκαταστάσεως ή ελεύθερης παροχής υπηρεσιών, αλλά μη επιτρέποντας τη λύση των συμβάσεων όταν πρόκειται για μεταβίβαση μεταξύ ισπανικών εταιριών, παρέβη τις υποχρεώσεις που υπέχει από
               
                           —
                        
                        
                           το άρθρο 12, παράγραφος 6, της οδηγίας 92/49/ΕΟΚ (1) του Συμβουλίου, της 18ης Ιουνίου 1992, για το συντονισμό των νομοθετικών, κανονιστικών και διοικητικών διατάξεων που αφορούν την πρωτασφάλιση, εκτός της ασφάλειας ζωής και για την τροποποίηση των οδηγιών 73/239/ΕΟΚ και 88/357/ΕΟΚ,
                        
                     
                           —
                        
                        
                           το άρθρο 14, παράγραφος 5, της οδηγίας 2002/83/ΕΚ (2), της 5ης Νοεμβρίου 2002, σχετικά με την ασφάλιση ζωής,
                        
                     
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα:
   Παρότι το άρθρο 12, παράγραφος 6, της οδηγίας 92/49 και το άρθρο 14, παράγραφος 5, της οδηγίας 2002/83 παρέχουν στα κράτη μέλη τη δυνατότητα να επιτρέπουν την λύση των ασφαλιστικών συμβάσεων, ένα κράτος μέλος παραβαίνει τις ως άνω διατάξεις όταν, κατά την παροχή της δυνατότητας αυτής, εισάγει διάκριση, άμεση ή έμμεση, μεταξύ των ασφαλιστικών εταιριών που έχουν έδρα στο εν λόγω κράτος μέλος και των ασφαλιστικών εταιριών άλλων κρατών μελών που λειτουργούν υπό καθεστώς ελεύθερης εγκαταστάσεως ή ελεύθερης παροχής υπηρεσιών στο κράτος μέλος αυτό.
   Η ισπανική νομοθεσία εισάγει δυσμενή διάκριση διότι μεταχειρίζεται ευμενέστερα τις ισπανικές ασφαλιστικές εταιρίες από τις ασφαλιστικές εταιρίες άλλων κρατών μελών όσον αφορά τη δυνατότητα λύσεως των ασφαλιστικών συμβάσεων, χωρίς η διαφορετική μεταχείριση να ανταποκρίνεται σε αντικειμενικές διαφορές μεταξύ των αντίστοιχων καταστάσεων.
   Η διαφορετική μεταχείριση δεν δικαιολογείται από λόγους σχετικούς με την προστασία των καταναλωτών.
   
      (1)  ΕΕ L 228 της 11.8.1992, σ. 1.
   
      (2)  ΕΕ L 345 της 19.12.2002, σ. 1.